RICHY ออกหุ้นกู้ 250 ลบ.อายุ 2 ปี ชูดบ. 6.40% ลุยขายสถาบัน-รายใหญ่ 9-11 พ.ย.นี้
RICHY ออกหุ้นกู้ 250 ลบ.อายุ 2 ปี ชูดบ. 6.40% ลุยขายสถาบัน-รายใหญ่ 9-11 พ.ย.นี้
20 ต.ค. 2563

บริษัท ริชี่ เพลส 2002 จำกัด (มหาชน) หรือ RICHY ได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2563 มูลค่าไม่เกิน 250 ล้านบาท อายุ 2 ปี ครบกำหนดไถ่ถอนปี 2565 ซึ่งผู้ออกหุ้นกู้มีสิทธิไถ่ถอนหุ้นกู้ก่อนครบกำหนดไถ่ถอน โดยมีอัตราดอกเบี้ยคงที่ร้อยละ 6.40 ต่อปี ชำระดอกเบี้ยทุกๆ 3 เดือนตลอดอายุหุ้นกู้
ทั้งนี้ เสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 9-11 พ.ย.63 โดยมีบล.เอเซีย พลัส และ บล.เคทีบี (ประเทศไทย) เป็นผู้จัดการการจัดจำหน่ายหุ้นกู้
โดยบริษัทมีวัตถุประสงค์นำเงินไปชำระคืนหุ้นกู้ที่ครบกำหนดไถ่ถอนในเดือน พ.ย.63 จำนวน 100 ล้านบาท และ/หรือ เป็นเงินทุนก่อสร้างโครงการเดอะริช@ นานา และ โครงการเดอะริช@พระราม 9-ศรีนครินทร์ ทริปเปิ้ลสเตชั่น จำนวนรวมทั้ง 2 โครงการไม่เกิน 200 ล้านบาท และ/หรือนำไปใช้เป็นเงินทุนหมุนเวียน จำนวนไม่เกิน 50 ล้านบาท โดยคาดว่าจะใช้เงินภายในปี 63